木犀方花一首
作者：周紫芝
朝代：宋

paragraphs: 西湖八九月，秋葉日夜凋。
兩山各崢嶸，氣與秋爭高。
天亦念幽絕，芬芳托孤標。
要令列仙臞，一洗桃李驕。
往往遣暗香，時時入高飇。
綠葉未改色，微黄澹烟梢。
可愛不可名，模寫徒自勞。
向來蠟梅花，相去無絲毫。
但恨此花遲，不借春雨膏。
尚可配精蘂，傲霜分兩豪。
金錢不知數，狼藉蒙譏嘲。
可憐貴人家，漬蜜紛煎熬。
坐令林下姿，半入金猊焦。
閨房漫脂澤，此恨何由消。